## Salomé Pradas firma un conveni amb la UMH per a activitats d’investigació conjunta sobre estudis pericials forenses

*** L’objectiu és contribuir a la identificació de marcadors biològics per a la millora de diagnòstics en clínica i en estudis *post mortem***

La consellera de Justícia i Interior, Salomé Pradas ha firmat un conveni entre la Conselleria de Justícia i Interior i la Universitat Miguel Hernández (UMH) d’Elx per al desenrotllament d’activitats d’investigació conjunta i de col·laboració en estudis pericials sobre malalties neuropsiquiàtriques.

Per a Pradas, amb la firma d’este conveni “conjuminem forces i recursos, amb la finalitat de detectar factors de risc de caràcter biològic en determinades conductes i oferir solucions en aspectes tan crucials com el diagnòstic de malalties que impacten profundament en la vida de les persones”. La consellera va subratllar la necessitat d’avançar en la identificació d’estos marcadors, no solament per a millorar els diagnòstics clínics, sinó també en estudis pericials.

Este acord, ha afegit la consellera, “reforça la col·laboració entre la Generalitat i l’àmbit acadèmic” i cal destacar el compromís de la Conselleria de Justícia i Interior amb la investigació relacionada amb les ciències forenses per a aportar millores substancials en els procediments judicials i clínics en els quals estan involucrades malalties neuropsiquiàtriques.

La finalitat del conveni és contribuir a la identificació de marcadors biològics que ajuden a discriminar les conductes suïcides vinculades a entitats neuropsiquiàtriques de les morts violentes amb etiologia no suïcida (accidental, homicida), i també aprofitar la informació que donen estos marcadors per a aconseguir un millor diagnòstic en clínica i en estudis *post mortem*.

**Objecte de la col·laboració**

La col·laboració permetrà la realització en comú, amb l’Institut de Medicina Legal i Ciències Forenses d’Alacant, d’activitats diagnòstiques i d’investigació de teixit neurològic d’individus subjectes a investigació necròpsica en este institut.

La UMH, a través de l’Institut de Neurociències (UMH–CSIC), es compromet a emetre els informes científics dels resultats dels estudis realitzats en les mostres procedents de l’Institut de Medicina Legal i Ciències Forenses de manera individualitzada per a cada un dels casos estudiats i a posar els mitjans necessaris per a la conservació, transport, custòdia i avaluació de les mostres biològiques.

L’Institut de Medicina Legal i Ciències Forenses d’Alacant es compromet a preparar adequadament les mostres, proporcionar al personal del laboratori de l’Institut de Neurociències els antecedents clínics i patològics, amb un consentiment previ individualitzat dels responsables del Servici de Patologia de l’Institut, així com a garantir la confidencialitat de les dades.

Esta col·laboració s’ha anat renovant mitjançant els convenis subscrits en 2014 i 2019. Ara, el nou conveni, té una duració de quatre anys, amb possibilitat de pròrroga.

Fecha: 19/09/2024